






















I PRIEDAS

PREPARATO CHARAKTERISTIKŲ SANTRAUKA


1.	VAISTINIO PREPARATO PAVADINIMAS

Metoprolol Orion 23,75 mg pailginto atpalaidavimo tabletės
Metoprolol Orion 47,5 mg pailginto atpalaidavimo tabletės
Metoprolol Orion 95 mg pailginto atpalaidavimo tabletės
Metoprolol Orion 190 mg pailginto atpalaidavimo tabletės


2.	KOKYBINĖ IR KIEKYBINĖ SUDĖTIS

Metoprolol Orion 23,75 mg pailginto atpalaidavimo tabletės
Kiekvienoje pailginto atpalaidavimo tabletėje yra 23,75 mg metoprololio sukcinato (metoprololi succinas), atitinkančio 25 mg metoprololio tartrato.

Metoprolol Orion 47,5 mg pailginto atpalaidavimo tabletės
Kiekvienoje pailginto atpalaidavimo tabletėje yra 47,5 mg metoprololio sukcinato (metoprololi succinas), atitinkančio 50 mg metoprololio tartrato.

Metoprolol Orion 95 mg pailginto atpalaidavimo tabletės
Kiekvienoje pailginto atpalaidavimo tabletėje yra 95 mg metoprololio sukcinato (metoprololi succinas), atitinkančio 100 mg metoprololio tartrato.

Metoprolol Orion 190 mg pailginto atpalaidavimo tabletės
Kiekvienoje pailginto atpalaidavimo tabletėje yra 190 mg metoprololio sukcinato (metoprololi succinas), atitinkančio 200 mg metoprololio tartrato.

Pagalbinė medžiaga, kurios poveikis žinomas
Kiekvienoje plėvele dengtoje pailginto atpalaidavimo tabletėje yra 12,1 mg (23,75 mg tabletė), 24,3 mg (47,5 mg tabletė), 48,5 mg (95 mg tabletė) arba 97,1 mg (190 mg tabletė) laktozės (monohidrato pavidalu). 

Visos pagalbinės medžiagos išvardytos 6.1 skyriuje.


3.	FARMACINĖ FORMA

Pailginto atpalaidavimo tabletė (tabletė)

Metoprolol Orion 23,75 mg pailginto atpalaidavimo tabletės
Baltos arba beveik baltos, ovalo formos, abipus išgaubtos, plėvele dengtos, maždaug 8,5 x 4,5 mm dydžio tabletės. Vienoje tabletės pusėje yra laužimo vagelė su įspaudu „C“ vienoje vagelės pusėje ir įspaudu „69“ kitoje vagelės pusėje, kitoje tabletės pusėje yra laužimo vagelė. Tabletę galima padalyti į lygias dozes.

Metoprolol Orion 47,5 mg pailginto atpalaidavimo tabletės
Baltos arba beveik baltos, ovalo formos, abipus išgaubtos, plėvele dengtos, maždaug 12,0 x 6,0 mm dydžio tabletės. Vienoje tabletės pusėje yra laužimo vagelė su įspaudu „C“ vienoje vagelės pusėje ir įspaudu „68“ kitoje vagelės pusėje, kitoje tabletės pusėje yra laužimo vagelė. Vagelė skirta tik tabletei perlaužti, kad būtų lengviau nuryti, bet ne jai padalyti į lygias dozes.

Metoprolol Orion 95 mg pailginto atpalaidavimo tabletės
Baltos arba beveik baltos, ovalo formos, abipus išgaubtos, plėvele dengtos, maždaug 14,0 x 8,0 mm dydžio tabletės. Vienoje tabletės pusėje yra laužimo vagelė su įspaudu „C“ vienoje vagelės pusėje ir įspaudu „67“ kitoje vagelės pusėje, kitoje tabletės pusėje yra laužimo vagelė. Vagelė skirta tik tabletei perlaužti, kad būtų lengviau nuryti, bet ne jai padalyti į lygias dozes.

Metoprolol Orion 190 mg pailginto atpalaidavimo tabletės
Baltos arba beveik baltos, ovalo formos, abipus išgaubtos, plėvele dengtos, maždaug 18,5 x 9,5 mm dydžio tabletės. Vienoje tabletės pusėje yra laužimo vagelė su įspaudu „C“ vienoje vagelės pusėje ir įspaudu „66“ kitoje vagelės pusėje, kitoje tabletės pusėje yra laužimo vagelė. Vagelė skirta tik tabletei perlaužti, kad būtų lengviau nuryti, bet ne jai padalyti į lygias dozes.


4.	KLINIKINĖ INFORMACIJA

4.1	Terapinės indikacijos

Suaugusiesiems
· Arterinė hipertenzija.
· Krūtinės angina.
· Širdies aritmijos, ypač supraventrikulinė tachikardija.
· Palaikomasis gydymas po miokardo infarkto.
· Širdies plakimai (palpitacijos), nesusiję su organine širdies liga.
· Migrenos profilaktika.
· Stabilus simptominis širdies nepakankamumas (II–IV funkcinė klasė pagal Niujorko širdies asociaciją, angl. New york heart association, NYHA), kai yra kairiojo skilvelio funkcijos sutrikimas (išstūmimo frakcija < 40 %) kartu su kitais širdies nepakankamumo gydymo būdais (žr. 5.1 skyrių).

Vaikų populiacija
6–18 metų vaikams ir paaugliams
· Arterinė hipertenzija.

4.2	Dozavimas ir vartojimo metodas

Metoprolol Orion reikia vartoti vieną kartą per parą valgio metu arba nevalgius. 
Metoprolol Orion pailginto atpalaidavimo tabletę reikia nuryti visą arba padalytą, tačiau negalima jos kramtyti ar traiškyti. Tabletę reikia vartoti užgeriant bent puse stiklinės skysčio.

Dozė turėtų būti parenkama individualiai ir koreguojama, kad nepasireikštų bradikardija. Toliau pateikiamos bendros gairės:

	Arterinė hipertenzija
	47,5 mg vieną kartą per parą pacientams, sergantiems lengva ar vidutinio sunkumo hipertenzija. 
Esant poreikiui, galima padidinti dozę iki 95–190 mg vieną kartą per parą arba pradėti vartoti kartu su kitais antihipertenziniais vaistiniais preparatais.

	Krūtinės angina
	95–190 mg vieną kartą per parą.
Prireikus, gydymą galima derinti su kitu vaistiniu preparatu, skirtu gydyti vainikinių arterijų ligą.

	Širdies aritmija
	95–190 mg vieną kartą per parą.

	Palaikomasis gydymas po miokardo infarkto
	190 mg vieną kartą per parą.

	Funkciniai širdies sutrikimai kartu su širdies plakimais
	95 mg vieną kartą per parą.
Prireikus, dozę galima padidinti iki 190 mg per parą.

	Migrenos profilaktika
	95–190 mg vieną kartą per parą.

	Stabilus simptominis širdies nepakankamumas
	Pacientams, sergantiems stabiliu simptominiu širdies nepakankamumu, kurių būklė stabilizuota kitais vaistiniais preparatais nuo širdies nepakankamumo, Metoprolol Orion dozę reikėtų koreguoti individualiai. 
Rekomenduojama pradinė dozė pacientams, sergantiems stabiliu simptominiu širdies nepakankamumu (III–IV funkcinės klasės pagal NYHA) yra 11,88 mg vieną kartą per parą pirmąją savaitę. Antrąją savaitę dozę galima padidinti iki 23,75 mg per parą. 
Pacientams, kuriems yra II funkcinės klasės pagal NYHA stabilus simptominis širdies nepakankamumas, rekomenduojama pradinė dozė yra 23,75 mg vieną kartą per parą pirmąsias dvi savaites. 
Po pirmųjų dviejų savaičių rekomenduojama dozę padvigubinti. Dozė didinama kas antrą savaitę iki 190 mg arba didžiausios toleruojamos dozės.
Ilgalaikio gydymo metu tikslinė dozė turi būti 190 mg per parą arba didžiausia toleruojama dozė. Gydantis gydytojas turi turėti patirties gydant stabilų simptominį širdies nepakankamumą.
Kiekvieną kartą padidinus dozę, reikia atidžiai stebėti paciento būklę. Jeigu pasireiškia hipotenzija, gali tekti sumažinti kartu vartojamų vaistinių preparatų dozes. Hipotenzija nebūtinai apriboja ilgalaikį metoprololio vartojimą, tačiau dozė turėtų būti sumažinta tol, kol paciento būklė stabilizuosis.



Pacientams, kurių inkstų funkcija sutrikusi
Dozės koreguoti nereikia. 

Pacientams, kurių kepenų funkcija sutrikusi
Paprastai pacientams, sergantiems kepenų ciroze, dozės koreguoti nereikia, nes tik nedidelė metoprololio dalis (5–10 %) jungiasi su baltymais. Dozės mažinimą galima svarstyti tik tuo atveju, jeigu yra sunkus kepenų nepakankamumas (pvz., pacientams, kuriems operacijos metu suformuotas šuntas).

Senyviems pacientams
Dozės koreguoti nereikia. Duomenų apie vyresnius nei 80 metų asmenis nepakanka. Didinant dozę reikia imtis ypatingų atsargumo priemonių.

Vaikų populiacija
Pradinė rekomenduojama dozė arterine hipertenzija sergantiems 6 metų ir vyresniems vaikams yra 0,5 mg/kg kūno svorio Metoprolol Orion (0,48 mg/kg metoprololio sukcinato) vieną kartą per parą. Galutinė vartojimui skiriama apytikslė miligramais išreikšta dozė tūri būti labiausiai artima apskaičiuotajai mg/kg kūno svorio dozei. Pacientams, kuriems gydymas 0,5 mg/kg kūno svorio doze neveiksmingas, ją galima padidinti iki 1 mg/kg kūno svorio (0,95 mg/kg metoprololio sukcinato), neviršijant 50 mg (47,5 mg metoprololio sukcinato). Jeigu vartojant Metoprolol Orion pailginto atpalaidavimo tablečių dozės pasiekti neįmanoma, galima vartoti kitą tinkamą rinkoje esantį pailginto atpalaidavimo metoprololio vaistinį preparatą. 
Pacientams, kuriems gydymas 1 mg/kg kūno svorio doze neveiksmingas, ją galima padidinti iki didžiausios 2 mg/kg (1,9 mg/kg metoprololio sukcinato) kūno svorio dozės parai. Didesnių negu 200 mg (190 mg metoprololio sukcinato) kartą per parą vartojamų dozių poveikis vaikams ir paaugliams netirtas.

Saugumas ir veiksmingumas jaunesniems kaip 6 metų vaikams netirti, todėl šio amžiaus vaikams Metoprolol Orion vartoti nerekomenduojama.

4.3	Kontraindikacijos

Antrojo ar trečiojo laipsnio atrioventrikulinė blokada; pacientai, sergantys negydytu širdies nepakankamumu (plaučių edema, hipoperfuzija arba hipotenzija) ir pacientai, kurie nuolat arba protarpiais vartoja inotropinį poveikį turinčių vaistinių preparatų (beta adrenoreceptorių agonistų); ryški, kliniškai reikšminga sinusinė bradikardija, sinusinio mazgo silpnumo sindromas (nebent implantuotas nuolatinis širdies stimuliatorius), kardiogeninis šokas, sunki periferinių arterijų liga, metabolinė acidozė.

Metoprololio draudžiama vartoti pacientams, jeigu įtariamas ūminis miokardo infarktas ir širdies susitraukimų dažnis mažesnis nei 45 kartai per minutę, PQ intervalas ilgesnis nei 0,24 sekundės arba sistolinis kraujospūdis mažesnis kaip 100 mmHg.

Padidėjęs jautrumas veikliajai arba bet kuriai 6.1 skyriuje nurodytai pagalbinei medžiagai.

4.4	Specialūs įspėjimai ir atsargumo priemonės

Beta adrenoreceptorių blokatoriais gydomiems pacientams kalcio kanalų blokatorių – verapamilio leisti į veną negalima.

Beta adrenoreceptorių blokatoriai pacientams, sergantiems astma, turi būti skiriami atsargiai. Jeigu astma sergantis pacientas kartu vartoja beta2-agonistų (tablečių ar inhaliacijų pavidalu) ir pradeda gydymą metoprololiu, reikia stebėti beta2-agonistų dozę ir esant poreikiui ją didinti. Vis dėlto gydymas Metoprolol Orion beta2 receptorius veikia silpniau nei tradicinės beta1 selektyvių beta adrenoreceptorių blokatorių tablečių farmacinės formos.

Metoprololis gali sutrikdyti cukrinio diabeto kontrolę ir maskuoti hipoglikemijos simptomus. Tačiau tikimybė, kad taip nutiks, yra žymiai mažesnė nei vartojant neselektyvių beta adrenoreceptorių blokatorių.

Kartu su sulfonilurėjos dariniais vartojami beta adrenoblokatoriai gali dar labiau padidinti sunkios hipoglikemijos riziką. Cukriniu diabetu sergantiems pacientams reikia patarti atidžiai stebėti gliukozės koncentraciją kraujyje (žr. 4.5 skyrių).

Labai retai gydymo Metoprolol Orion metu gali pasunkėti jau esantis atrioventrikulinio laidumo sutrikimas (gali pasireikšti atrioventrikulinė blokada).

Jeigu pacientui pasireiškia progresuojanti bradikardija, Metoprolol Orion dozę reikia sumažinti arba gydymą palaipsniui nutraukti.

Dėl hipotenzinio poveikio metoprololis gali sustiprinti periferinių kraujagyslių ligos simptomus.

Jeigu metoprololio skiriama vartoti feochromocitoma sergančiam pacientui, reikia apsvarstyti gydymą alfa adrenoreceptorių blokatoriais.

Gydymas beta adrenoreceptorių blokatoriais gali maskuoti tireotoksikozės simptomus.

Beta adrenoreceptorių blokatoriai gali sukelti psoriazės paūmėjimą arba jos pradžią.

Beta adrenoreceptorių blokatorių vartojimo negalima nutraukti staiga. Jeigu gydymas nutraukiamas, reikia, esant galimybei, jį nutraukti palaipsniui, per mažiausiai dvi savaites, dozę mažinant per pusę iki galutinės, pusės 23,75 mg tabletės, dozės. Šią galutinę dozę reikia vartoti mažiausiai 4 dienas, kol vartojimas bus visiškai nutrauktas. Jeigu atsiranda kokių nors simptomų, dozę reikia mažinti lėčiau. Staigus beta adrenoreceptorių blokatorių vartojimo nutraukimas gali pasunkinti širdies nepakankamumą ir padidinti miokardo infarkto bei staigios mirties riziką.

Prieš operaciją anesteziologas turi būti informuotas, kad pacientas yra gydomas beta adrenoreceptorių blokatoriais. Pacientų, kuriems bus atliekama operacija, gydymo beta adrenoreceptorių blokatoriais nutraukti nerekomenduojama. Pacientams, kuriems atliekama ne širdies operacija, staiga pradėti vartoti didelę metoprololio dozę nerekomenduojama, kadangi tai gali būti susiję su bradikardija, hipotenzija ir insultu. Pacientus, kuriems yra didelė širdies ir kraujagyslių ligų rizika, gali ištikti mirtis.

Pacientams, vartojantiems beta adrenoreceptorių blokatorių, gali pasireikšti sunkesnės eigos anafilaksinis šokas. Gydymas adrenalinu ne visada sukelia laukiamą terapinį poveikį pacientams, vartojantiems beta adrenoreceptorių blokatorių.

Pagalbinės medžiagos
Šio vaistinio preparato sudėtyje yra laktozės. Šio vaistinio preparato negalima vartoti pacientams, kuriems nustatytas retas paveldimas sutrikimas – galaktozės netoleravimas, visiškas laktazės stygius arba gliukozės ir galaktozės malabsorbcija.

4.5	Sąveika su kitais vaistiniais preparatais ir kitokia sąveika

Metoprololis yra CYP2D6 substratas. CYP2D6 slopinantys vaistiniai preparatai gali keisti metoprololio koncentraciją plazmoje. CYP2D6 slopinantys vaistiniai preparatai yra, pvz., chinidinas, terbinafinas, paroksetinas, fluoksetinas, sertralinas, celekoksibas, propafenonas ir difenhidraminas. Pacientams pradedant gydymą minėtais vaistiniais preparatais, gali reikėti mažinti vartojamo metoprololio dozę.

Vaistiniai preparatai, kurių derinyje su metoprololiu vartoti nerekomenduojama:

Barbitūro rūgšties dariniai. Barbitūratai (tirtas pentobarbitalis) skatina metoprololio metabolizmą, nes sužadina fermentus.

Propafenonas. Propafenono paskyrus keturiems metoprololiu gydomiems pacientams, metoprololio koncentracija plazmoje padidėjo 2–5 kartus, dviem pacientams pasireiškė metoprololiui būdingas nepageidaujamas poveikis. Sąveika patvirtinta tyrimo su aštuoniais sveikais savanoriais metu. Šią sąveiką, tikėtina, galima paaiškinti tuo, kad propafenonas, panašiai kaip ir chinidinas, slopina metoprololio metabolizmą, nes veikia citochromą P450 2D6. Tikėtina, kad valdyti gydymą tokiu deriniu yra sunku, nes propafenonui taip pat būdingas beta adrenoreceptorius blokuojantis poveikis.

Verapamilis. Derinyje su beta adrenoreceptorių blokatoriais vartojamas verapamilis gali sukelti bradikardiją ir kraujospūdžio sumažėjimą (tokia sąveika aprašyta su atenololiu, propranololiu ir pindololiu). Verapamilio ir beta adrenoreceptorių blokatorių poveikis atrioventrikuliniam laidumui ir sinusiniam mazgui yra adityvus.

Vaistiniai preparatai, kurių vartojant derinyje su metoprololiu gali tekti koreguoti dozę:

Amjodaronas. Atvejų pranešimų duomenimis, amjodaroną vartojant derinyje su metoprololiu gali pasireikšti ryški sinusinė bradikardija. Amjodarono pusinės eliminacijos laikas yra labai ilgas (maždaug 50 dienų), todėl, baigus jį vartoti, sąveika yra galima dar ilgai.

I klasės antiaritminiai vaistiniai preparatai. I klasės antiaritminių vaistinių preparatų ir beta adrenoreceptorių blokatorių neigiamas inotropinis poveikis yra adityvus, todėl pacientams, kurių kairiojo skilvelio funkcija sutrikusi, gali pasireikšti sunkus nepageidaujamas poveikis hemodinamikai. Be to, šio derinio nerekomenduojama skirti esant sinusinio mazgo silpnumo sindromui ir atrioventrikulinio laidumo sutrikimui. Geriausiai dokumentuota metoprololio sąveika su dizopiramidu.

Nesteroidiniai vaistiniai preparatai nuo uždegimo (NVPNU). Nustatyta, kad nesteroidiniai vaistiniai preparatai nuo uždegimo slopina beta adrenoreceptorių blokatorių antihipertenzinį poveikį. Pirmiausia tyrimų atlikta su indometacinu. Sulindakas tokios sąveikos tikriausiai nesukelia. Tyrimo metu nustatyta nepalanki sąveika su diklofenaku.

Difenhidraminas. Difenhidraminas 2,5 karto mažina metoprololio klirensą į alfa-hidroksimetoprololį veikiant CYP 2D6 pacientams, kurių organizme hidroksilinimas vyksta greitai. Metoprololio poveikis sustiprėja.

Rusmenės glikozidai. Derinyje su beta adrenoreceptorių blokatoriais vartojami rusmenės glikozidai gali padidinti atrioventrikulinio laidumo laiką ir sukelti bradikardiją.

Diltiazemas. Atrioventrikulinio mazgo laidumą mažinantis ir sinusinio mazgo veiklą slopinantis diltiazemo ir beta adrenoreceptorių blokatorių poveikis yra adityvus. Atvejo pranešimų duomenimis buvo ryškios bradikardijos atvejų beta adrenoreceptorių blokatorių vartojant derinyje su diltiazemu.

Epinefrinas. Aprašyta apie dešimt atvejų, kai pacientams, vartojantiems neselektyvių beta adrenoreceptorių blokatorių (pindololį, propranololį), po epinefrino (adrenalino) suleidimo pasireiškė ryški hipertenzija ir bradikardija. Šiuos klinikinio stebėjimo duomenis patvirtino su sveikais savanoriais atlikti tyrimai. Manoma, kad tokių reakcijų taip gali pasireikšti į kraujagyslę suleidus vietinių anestetikų tirpalų, kurių sudėtyje yra epinefrino (adrenalino). Vartojant kardioselektyvių beta adrenoreceptorių blokatorių, minėtų reakcijų rizika tikriausiai yra mažesnė.

Fenilpropanolaminas. Viena 50 mg fenilpropanolamino (norefedrino) dozė gali padidinti sveikų savanorių diastolinį kraujospūdį iki nenormalaus rodmens. Propranololis paprastai neutralizuoja kraujospūdį didinantį fenilpropanolamino poveikį, tačiau pacientams, fenilpropanolaminą vartojantiems didelėmis dozėmis, beta adrenoreceptorių blokatoriai gali sukelti paradoksinių hipertenzinių reakcijų. Aprašyta keletas atvejų, kai pacientams, vartojantiems tik fenilpropanolaminą, pasireiškė hipertenzinė krizė.

Chinidinas. Chinidinas slopina metoprololio metabolizmą pacientams, kurių organizme hidroksilinimas vyksta greitai (daugiau kaip 90 % Švedijos populiacijos), todėl reikšmingai padidėja metoprololio koncentracija plazmoje ir sustiprėja beta adrenoreceptorių blokada. Atitinkama sąveika gali pasireikšti vartojant ir kitokių beta adrenoreceptorių blokatorių, kuriuos metabolizuoja šis fermentas (citochromas P450 2D6).

Klonidinas. Beta adrenoreceptorių blokatoriai gali sustiprinti su klonidino vartojimo nutraukimu susijusią hipertenzinę reakciją. Jei nutraukiamas gydymas derinyje su beta adrenoreceptorių blokatoriumi vartojamu klonidinu, beta adrenoreceptorių blokatoriaus vartojimą reikia nutraukti likus kelioms dienoms iki gydymo klonidinu nutraukimo.

Rifampicinas. Rifampicinas gali sustiprinti metoprololio metabolizmą ir sumažinti jo koncentraciją plazmoje.

Pacientus, kurie derinyje vartoja kitokių beta adrenoreceptorių blokatorių (akių lašų) arba MAO inhibitorių, reikia atidžiai stebėti. Inhaliuojamieji anestetikai beta adrenoreceptorių blokatoriais gydomiems pacientams gali sustiprinti širdies veiklą slopinantį poveikį. Beta adrenoreceptorių blokatoriais gydomiems pacientams gali reikėti koreguoti geriamųjų vaistinių preparatų nuo cukrinio diabeto dozę. Kartu su sulfonilurėjos dariniais vartojami beta adrenoblokatoriai gali padidinti sunkios hipoglikemijos riziką (žr. 4.4 skyrių). Gali padidėti derinyje su cimetidinu ar hidralazinu vartojamo metoprololio koncentracija plazmoje.

4.6	Vaisingumas, nėštumo ir žindymo laikotarpis

Metoprolol Orion pailginto atpalaidavimo tablečių negalima vartoti nėštumo ir žindymo laikotarpiu, nebent tai būtina. 

Kaip ir visi antihipertenziniai vaistiniai preparatai, beta adrenoreceptorių blokatoriai gali sukelti nepageidaujamą poveikį (pvz., bradikardiją) vaisiui, naujagimiui ir kūdikiui. Apskritai beta adrenoreceptorių blokatoriai mažina placentos perfuziją, o tai yra susiję su augimo sulėtėjimu, vaisiaus žūtimi, persileidimu ir priešlaikiniu gimdymu. Dėl to rekomenduojama tinkamai stebėti metoprololio vartojančių nėščių moterų ir jų vaisių būklę.

Metoprololis išsiskiria į gydytų moterų pieną, bet vartojant gydomąsias Metoprolol Orion dozes, kokio nors poveikio žindomiems naujagimiams ar kūdikiams nesitikima.

4.7	Poveikis gebėjimui vairuoti ir valdyti mechanizmus

Prieš vairuodami ar valdydami mechanizmus, pacientai turi žinoti, kaip juos veikia Metoprolol Orion, nes gydymo metoprololiu metu gali pasireikšti svaigulys ir nuovargis. 

4.8	Nepageidaujamas poveikis

Nepageidaujamo poveikio reiškiniai paprastai būna lengvi ir trumpalaikiai. Toliau išvardyti nepageidaujamo poveikio reiškiniai, pasireiškę klinikinių tyrimų arba klinikinio vartojimo metu, daugiausiai susiję su metoprololio tartrato tablečių vartojimu. Daugeliu atvejų priežastinis ryšys su metoprololiu nebuvo patvirtintas.

Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1 000), labai retas (< 1/10 000) ir nežinomas (negali būti apskaičiuotas pagal turimus duomenis).

	Širdies sutrikimai

	Dažni
	Bradikardija, širdies plakimai / perplakimai (palpitacijos)


	Nedažni
	Laikinas širdies nepakankamumo simptomų paūmėjimas, kardiogeninis šokas ūminio miokardo infarkto ištiktiems pacientams*, pirmojo laipsnio atrioventrikulinė blokada, edema, skausmas širdies plote


	Reti
	Širdies sutrikimai, širdies aritmijos


	Kraujagyslių sutrikimai

	Dažni
	Pusiausvyros sutrikimai (kai kuriais atvejais pasireiškiantys sinkope), šaltos galūnės


	Labai reti
	Gangrena pacientams, kurie prieš pradedant gydymą sirgo sunkiu periferinių kraujagyslių sutrikimu


	Nervų sistemos sutrikimai

	Labai dažni
	Nuovargis


	Dažni
	Svaigulys, galvos skausmas


	Nedažni
	Parestezija, raumenų mėšlungis


	Labai reti
	Skonio sutrikimai


	Virškinimo trakto sutrikimai

	Dažni
	Pykinimas, pilvo skausmas, viduriavimas, vidurių užkietėjimas


	Nedažni
	Vėmimas


	Reti
	Sausa burna


	Kraujo ir limfinės sistemos sutrikimai

	Labai reti
	Trombocitopenija


	Skeleto, raumenų ir jungiamojo audinio sutrikimai

	Labai reti
	Artralgija


	Kepenų, tulžies pūslės ir latakų sutrikimai

	Reti
	Nenormalūs kepenų funkcijos tyrimo duomenys


	Labai reti
	Hepatitas


	Metabolizmo ir mitybos sutrikimai

	Nedažni
	Kūno masės padidėjimas


	Psichikos sutrikimai

	Nedažni
	Depresija, sutrikusi koncentracija, mieguistumas (somnolencija) ar nemiga, košmariški sapnai


	Reti
	Nerimas, nervingumas, impotencija ir kiti seksualiniai sutrikimai


	Labai reti
	Atminties praradimas ar sutrikimas, sumišimas, haliucinacijos


	Kvėpavimo sistemos, krūtinės ląstos ir tarpuplaučio sutrikimai

	Dažni
	Dusulys fizinio krūvio metu 


	Nedažni
	Bronchų spazmas


	Reti
	Rinitas


	Akių sutrikimai

	Reti
	Regėjimo sutrikimai, sausos akys arba akių dirginimas, konjuktyvitas


	Ausų ir labirintų sutrikimai

	Labai reti
	Ūžesys (tinnitus)

	Odos ir poodinio audinio sutrikimai

	Nedažni
	Egzema (psoriazės tipo dilgėlinė ir distrofiniai odos pažeidimai), hiperhidrozė


	Reti
	Plaukų slinkimas


	Labai reti
	Jautrumo šviesai reakcijos, psoriazės paūmėjimas




*Tyrime, kuriame dalyvavo 46 000 pacientų, patyrusių ūminį miokardo infarktą, kardiogeninis šokas buvo 0,4 % dažnesnis, palyginti su placebu. Kardiogeninio šoko dažnis metoprololio grupėje buvo 2,3 %, o placebo grupėje – 1,9 % pacientų pogrupyje, kuriems nustatytas žemas šoko rizikos rodiklis. Šoko rizikos rodiklis buvo pagrįstas absoliučia šoko rizika kiekvienam pacientui ir buvo apskaičiuotas pagal amžių, lytį, uždelstą laiką, Killip klasę, kraujospūdį, širdies susitraukimų dažnį, nenormalius EKG rodmenis bei arterinę hipertenziją anamnezėje. Pacientų, kuriems nustatytas žemas šoko rizikos rodiklis, grupė atitinka pacientus, kuriems rekomenduojama vartoti metoprololio ūminiam miokardo infarktui gydyti. 

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros ar farmacijos specialistai turi pranešti apie bet kokias įtariamas nepageidaujamas reakcijas, užpildę ir pateikę pranešimo formą Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais.

4.9	Perdozavimas

Simptomai
Perdozavimo simptomai gali būti hipotenzija, širdies nepakankamumas, bradikardija, bradiaritmija, širdies laidumo sutrikimai ir bronchų spazmas.

Gydymas
Pacientą reikia gydyti įstaigoje, kuri gali užtikrinti tinkamų papildomų priemonių naudojimą, stebėjimą ir priežiūrą.

Pagal poreikį reikia išplauti skrandį ir (arba) vartoti aktyvintosios anglies.

Bradikardija ir laidumo sutrikimai gydomi atropinu, adrenoreceptorius stimuliuojančiais vaistiniais preparatais ar implantuojant širdies stimuliatorių.

Hipotenziją, ūminį širdies nepakankamumą ir šoką reikia gydyti tinkamai didinant kraujo tūrį, leidžiant gliukagono (jeigu reikia, po to gliukagono lašinama į veną), į veną leidžiant adrenoreceptorius stimuliuojančių vaistinių preparatų (pvz., dobutamino), derinyje skiriant alfa1 adrenoreceptorių agonistų, jeigu yra vazodilatacija. Gali būti naudinga į veną suleisti Ca2+ turinčių vaistinių preparatų.

Bronchų spazmą paprastai galima pašalinti bronchus plečiančiais vaistiniais preparatais.


5.	FARMAKOLOGINĖS SAVYBĖS

5.1 	Farmakodinaminės savybės

Farmakoterapinė grupė – beta adrenoreceptorių blokatoriai, selektyvūs beta adrenoreceptorių blokatoriai, ATC kodas – C07AB02.

Metoprololis yra selektyvus beta1 adrenoreceptorių blokatorius, t. y. jis blokuoja širdies beta1 adrenoreceptorius vartojant mažesnėmis dozėmis, nei reikia, kad būtų užblokuoti beta2 adrenoreceptoriai. 

Metoprololis pasižymi nereikšmingu ląstelių membranas stabilizuojančiu poveikiu ir nesukelia jokio dalinio agonistinio poveikio.

Metoprololis mažina arba blokuoja katecholaminų, išsiskiriančių fizinio krūvio ar psichinio streso metu, stimuliuojantį poveikį širdžiai. Metoprololis sumažina tachikardiją, padidina širdies išstūmimą ir kontraktiliškumą, kurį sukelia ūmus katecholaminų padidėjimas, ir sumažina kraujospūdį. Esant dideliam endogeninių katecholaminų (adrenalino) kiekiui, metoprololis kraujospūdžio reguliavimą trikdo mažiau nei neselektyvūs beta adrenoreceptorių blokatoriai.

Metoprolol Orion pailginto atpalaidavimo tablečių koncentracija plazmoje ir veiksmingumas per 24 valandas (beta1 adrenoreceptorių blokada) yra pastovesni nei įprastų selektyvių beta1 adrenoreceptorių blokatorių tablečių farmacinių formų.

Kadangi koncentracija plazmoje yra stabili, klinikinis selektyvumas beta1 adrenoreceptoriams yra geresnis nei įprastinių beta1 selektyvių beta1 adrenoreceptorių blokatorių tablečių farmacinių formų. Be to, nepageidaujamo poveikio, susijusio su padidėjusios koncentracijos pikais, pavyzdžiui, bradikardijos ir kojų silpnumo, rizika yra minimali.

Jeigu būtina, pacientams, sergantiems obstrukcine plaučių liga, galima vartoti metoprololio derinyje su beta2 adrenoreceptorių agonistais. Gydomosiomis dozėmis vartojamas metoprololis beta2 adrenoreceptorių agonistų sukeltą bronchus plečiantį poveikį veikia silpniau negu neselektyvieji beta adrenoreceptorių blokatoriai. 

Metoprololio poveikis insulino išsiskyrimui ir angliavandenių metabolizmui yra mažesnis lyginat su neselektyvių beta adrenoreceptorių blokatorių.

Palyginti su neselektyviais beta adrenoreceptorių blokatoriais, metoprololio poveikis hipoglikemijos sukeliamoms širdies ir kraujagyslių sistemos reakcijoms yra mažesnis.

Trumpalaikių tyrimų metu nustatyta, kad metoprololis gali šiek tiek padidinti trigliceridų kiekį ir sumažinti laisvųjų riebalų rūgščių kiekį kraujyje. Kai kuriais atvejais pastebėtas nežymus didelio tankio lipoproteinų (DTL) frakcijos sumažėjimas, nors jis buvo mažesnio laipsnio nei vartojant neselektyvių beta adrenoreceptorių blokatorių. Vis dėlto vieno kelerius metus trukusio tyrimo metu patvirtinta, kad gydant metoprololiu reikšmingai sumažėjo bendrojo cholesterolio kiekis kraujo serume.

Gyvenimo kokybė gydant metoprololiu išlieka tokia pati arba pagerėja.
Buvo pastebėta, kad po gydymo metoprololiu, pacientams, patyrusiems miokardo infarktą, pagerėjo gyvenimo kokybė. Nustatyta, kad metoprololis gerina pacientų, sergančių stabiliu simptominiu širdies nepakankamumu, gyvenimo kokybę.

Vaikų populiacija
4 savaičių tyrimo metu 144 pirmine arterine hipertenzija sirgusiems vaikų populiacijos pacientams, kurių amžius buvo 6–16 metų, 0,2 mg/kg kūno svorio metoprololio dozė sumažino sistolinį kraujospūdį 5,2 mmHg (p = 0,145), 1,0 mg/kg kūno svorio – 7,7 mmHg (p = 0,027), 2,0 mg/kg kūno svorio (bet ne daugiau kaip 200 mg per parą) – 6,3 mmHg (p = 0,049), lyginant su placebu – 1,9 mm Hg. Diastolinis kraujospūdis sumažėjo atitinkamai 3,1 mmHg (p = 0,655), 4,9 mmHg (p = 0,280), 7,5 mmHg (p = 0,017) ir 2,1 mmHg. Aiškių kraujospūdžio sumažėjimo skirtumų, susijusių su amžiumi, brendimo stadija pagal Tanner skalę ir rase, nenustatyta.

Poveikis pacientams, sergantiems arterine hipertenzija
Metoprololis mažina padidėjusį kraujospūdį tiek gulint, tiek stovint. Pradėjus gydymą metoprololiu gali būti stebimas trumpalaikis (kelias valandas trunkantis) kliniškai nereikšmingas periferinių kraujagyslių pasipriešinimo padidėjimas. Ilgalaikio gydymo metu periferinių kraujagyslių pasipriešinimas gali sumažėti dėl grįžtamos arterijų hipertrofijos. Taip pat įrodyta, kad ilgalaikis antihipertenzinis gydymas metoprololiu mažina kairiojo skilvelio hipertrofiją ir gerina jo diastolinę funkciją bei prisipildymą.

4 savaičių trukmės tyrimo metu 144 pirmine arterine hipertenzija sirgusiems vaikų populiacijos pacientams, kurių amžius buvo 6–16 metų, 1,0–0,2 mg/kg kūno svorio metoprololio dozė sumažino pagal placebą koreguotą sistolinį kraujospūdį (4–6 mmHg). Vidutinis pagal placebą koreguotas diastolinio kraujospūdžio sumažėjimas vartojant 2,0 mg/kg kūno svorio dozę buvo 5 mmHg. Aiškių kraujospūdžio sumažėjimo skirtumų, susijusių su amžiumi, brendimo stadija pagal Tanner skalę ir rase, nenustatyta. 

Buvo nustatyta, kad pacientams, sergantiems lengva ar vidutinio sunkumo hipertenzija, metoprololis sumažina mirties nuo širdies ir kraujagyslių sistemos ligų riziką, mažindamas staigios mirties nuo širdies ir kraujagyslių ligų, mirtino ir nemirtino miokardo infarkto bei insulto riziką.

Poveikis pacientams, sergantiems krūtinės angina
Pacientams, sergantiems krūtinės angina, metoprololis sumažina krūtinės anginos priepuolių ir besimptomės išemijos epizodų skaičių, trukmę ir sunkumą bei pagerina pacientų fizinį pajėgumą.

Poveikis pacientams, sergantiems širdies nepakankamumu
Nustatyta, kad metoprololis pagerina prognozę ir sumažina hospitalizacijų, kurias sukelia širdies nepakankamumo paūmėjimas, skaičių pacientams, kuriems pasireiškia širdies nepakankamumo (II–IV funkcinė NYHA klasė), kai sumažėjusi išstūmimo frakcija (≤ 40 %), simptomai. Be to, gydymo metoprololiu metu pagerėjo išstūmimo frakcija, sumažėjo kairiojo skilvelio tūris sistolės ir diastolės pabaigoje, pagerėjo NYHA funkcinė klasė ir gyvenimo kokybė.

MERIT-HF (Metoprolol controlled-release/extended-release Randomised Intervention Trial in Congestive Heart Failure) klinikiniame tyrime, kuriame dalyvavo 3 991 pacientai, metoprololis buvo vartojamas kartu su standartiniu širdies nepakankamumo gydymu, t. y. diuretikais, AKF inhibitoriumi arba hidralazinu, jeigu AKF inhibitorius buvo netoleruojamas, ilgai veikiančiu nitratu arba angiotenzino II antagonistu ir, esant poreikiui, širdies glikozidu. 

Toliau pateiktoje lentelėje pateikiamos vertinamosios baigtys vienam paciento stebėjimo metų laikotarpiui:

	Vertinamoji baigtis
	Placebo
	Metoprololis

	Mirtingumas dėl visų priežasčių
	10,8 %
	7,3 %

	Mirtingumas dėl visų priežasčių ir hospitalizacijos poreikis
	46,4 %
	40,1 %

	Mirtingumas dėl širdies ir kraujagyslių ligų
	11,2 %
	7,0 %



Poveikis širdies ritmui
Metoprololio galima vartoti širdies susitraukimo dažniui reguliuoti pacientams, kuriems yra supraventrikulinė tachikardija, prieširdžių virpėjimas ir skilvelių ekstrasistolės.

Poveikis pacientams, sergantiems miokardo infarktu
Pacientams, kuriems įtariamas arba patvirtintas miokardo infarktas, metoprololis sumažina mirtingumą, ypač dėl sumažėjusios staigios mirties rizikos. Manoma, kad šis poveikis atsiranda dėl skilvelių virpėjimo prevencijos. Metoprololio antifibriliacinį poveikį tikriausiai lemia dvejopas mechanizmas. Metoprololis veikia klajoklį nervą smegenų lygmeniu ir per jį – širdies elektrinį stabilumą. Be to, metoprololis mažina simpatinės nervų sistemos išeminį aktyvumą, todėl palankiai veikia miokardo kontraktiliškumą, širdies susitraukimų dažnį ir kraujospūdį. Tiek ankstyvas, tiek vėlyvas gydymas sumažina mirtingumą rizikos grupės pacientams, sergantiems anksčiau diagnozuota širdies liga, taip pat pacientams, sergantiems cukriniu diabetu.

Taip pat įrodyta, kad metoprololis sumažina nemirtino infarkto pasikartojimo riziką.

Poveikis pacientams, kuriems pasireiškia širdies plakimai (palpitacijos)
Metoprololis gali būti vartojamas širdies funkcijos sutrikimų sukeltiems širdies plakimams (palpitacijoms) gydyti.

Poveikis migrenai
Metoprololis gali būti vartojamas migrenos profilaktikai.

5.2	Farmakokinetinės savybės

Absorbcija ir pasiskirstymas
Metoprololis visiškai absorbuojamas išgėrus. Dėl ryškaus pirmojo prasiskverbimo per kepenis metabolizmo, jo biologinis prieinamumas po vienkartinės dozės išgėrus sudaro maždaug 50 %. Pailginto atpalaidavimo tablečių biologinis prieinamumas yra maždaug 20–30 % mažesnis nei įprastinių tablečių. Tačiau tai neturi reikšmingos įtakos klinikiniam veiksmingumui, nes AUC reikšmės, vertinant širdies susitraukimų dažnį, yra tokios pačios kaip ir vartojant įprastinių tablečių. Tik nedidelė metoprololio dalis, apie 5–10 %, jungiasi su plazmos baltymais.

Kiekvienoje Metoprolol Orion pailginto atpalaidavimo tabletėje yra daug lėtai tirpstančių metoprololio sukcinato granulių. Kiekviena granulė yra padengta polimerine plėvele, kuri reguliuoja metoprololio išsiskyrimo greitį.

Pailginto atpalaidavimo tabletė greitai suyra, o granulės pasiskirsto virškinimo trakte, kur metoprololis nepertraukiamai išsiskiria maždaug 20 valandų. Metoprololio pusinės eliminacijos laikas vidutiniškai yra 3,5 valandos (žr. „Biotransformacija ir eliminacija“). Todėl metoprololio koncentracija plazmoje išlieka pastovi per 24 valandų dozavimo intervalą. Fiziologiniai veiksniai, tokie kaip pH ir peristaltika, metoprololio išsiskyrimo greičio neveikia.

Biotransformacija ir eliminacija
Metoprololis metabolizuojamas kepenyse oksidacijos būdu, daugiausia dalyvaujant CYP2D6 fermentui. Trys žinomi pagrindiniai metabolitai kliniškai reikšmingo beta adrenoreceptorius blokuojančio poveikio neparodė.

Daugiau kaip 95 % išgertos dozės išsiskiria su šlapimu. Maždaug 5 % dozės, pavieniais atvejais – iki 30 %, išsiskiria nepakitę. Metoprololio pusinės eliminacijos iš plazmos laikas vidutiniškai yra 3,5 valandos (intervalas: 1–9 valandos). Bendras klirensas yra apie 1 l/min.

Metoprololio farmakokinetika senyviems pacientams reikšmingai nesiskiria nuo jaunesnių pacientų. 
Pacientams, sergantiems inkstų nepakankamumu, metoprololio sisteminis prieinamumas ir eliminacija yra normalūs. Tačiau metabolitų eliminacija yra lėtesnė. Pacientams, kurių glomerulų filtracijos greitis (GFG) yra mažesnis nei 5 ml/min., nustatytas reikšmingas metabolitų kaupimasis. Vis dėlto tai nesukelia stipresnio metoprololio beta adrenoreceptorius blokuojančio poveikio.

Kepenų nepakankamumas reikšmingai neveikia metoprololio farmakokinetikos, nes tik nedidelė metoprololio dalis jungiasi su baltymais. Tačiau pacientams, sergantiems sunkia kepenų ciroze ir turintiems portokavalinį šuntą, metoprololio biologinis prieinamumas gali padidėti, o bendras klirensas – sumažėti. Pacientams, turintiems portokavalinį šuntą, bendras klirensas yra maždaug 0,3 l/min., o AUC reikšmės yra maždaug šešis kartus didesnės nei sveikiems asmenims.

Metoprololio farmakokinetinis profilis hipertenzija sergantiems 6–17 metų pacientams vaikams yra panašus į anksčiau aprašytą suaugusiesiems. Geriamojo metoprololio klirensas (CL/F) didėjo tiesiškai didėjant kūno svoriui.

5.3	Ikiklinikinių saugumo tyrimų duomenys

Reikšmingų išvadų nenustatyta.


6.	FARMACINĖ INFORMACIJA

6.1	Pagalbinių medžiagų sąrašas

Tabletės šerdis
Mikrokristalinė celiuliozė
Etilceliuliozė
Dibutilo sebacatas
Hipromeliozė
Tributilo acetilcitratas
Polivinilacetato 30 % dispersija
Talkas
Makrogolis
Povidonas
Mikrokristalinė silicifikuota celiuliozė
Laktozė monohidratas (75 dalys) ir mikrokristalinė celiuliozė (25 dalys)
Koloidinis silicio dioksidas, bevandenis
Magnio stearatas

Tabletės plėvelė
Hipromeliozė
Titano dioksidas (E171)
Makrogolis
Talkas

6.2	Nesuderinamumas

Duomenys nebūtini.

6.3	Tinkamumo laikas

2 metai

6.4	Specialios laikymo sąlygos

Šiam vaistiniam preparatui specialių laikymo sąlygų nereikia.

6.5	Talpyklės pobūdis ir jos turinys

PVdC/PVC-aliuminio lizdinės plokštelės kartono dėžutėje.
Pakuotės dydžiai: 10, 20, 30, 50, 60 arba 100 pailginto atpalaidavimo tablečių.

Gali būti tiekiamos ne visų dydžių pakuotės.

6.6	Specialūs reikalavimai atliekoms tvarkyti

Nesuvartotą vaistinį preparatą ar atliekas reikia tvarkyti laikantis vietinių reikalavimų.


7.	REGISTRUOTOJAS

Orion Corporation
Orionintie 1
FI-02200 Espoo
Suomija


8.	REGISTRACIJOS PAŽYMĖJIMO NUMERIS (-IAI) 

	23,75 mg
LT/1/26/6102/001 – N10
LT/1/26/6102/002 – N20
LT/1/26/6102/003 – N30
LT/1/26/6102/004 – N50
LT/1/26/6102/005 – N60
LT/1/26/6102/006 – N100
	47,5 mg
LT/1/26/6103/001 – N10
LT/1/26/6103/002 – N20
LT/1/26/6103/003 – N30
LT/1/26/6103/004 – N50
LT/1/26/6103/005 – N60
LT/1/26/6103/006 – N100

	95 mg
LT/1/26/6104/001 – N10
LT/1/26/6104/002 – N20
LT/1/26/6104/003 – N30
LT/1/26/6104/004 – N50
LT/1/26/6104/005 – N60
LT/1/26/6104/006 – N100
	190 mg
LT/1/26/6105/001 – N10
LT/1/26/6105/002 – N20
LT/1/26/6105/003 – N30
LT/1/26/6105/004 – N50
LT/1/26/6105/005 – N60
LT/1/26/6105/006 – N100




9.	REGISTRAVIMO / PERREGISTRAVIMO DATA

Registravimo data 2026 m. liepos 24 d.


10.	TEKSTO PERŽIŪROS DATA

2026 m. liepos 24 d.


Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

II PRIEDAS

REGISTRACIJOS SĄLYGOS

A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

B.	TIEKIMO IR VARTOJIMO SĄLYGOS AR APRIBOJIMAI



A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

Gamintojo (-ų), atsakingo (-ų) už serijų išleidimą, pavadinimas (-ai) ir adresas (-ai)

Orion Corporation Orion Pharma
Orionintie 1
FI-02200 Espoo
Suomija

arba

Orion Corporation Orion Pharma
Joensuunkatu 7
FI-24100 Salo
Suomija

Su pakuote pateikiamame lapelyje nurodomas gamintojo, atsakingo už konkrečios serijos išleidimą, pavadinimas ir adresas.


B.	TIEKIMO IR VARTOJIMO SĄLYGOS AR APRIBOJIMAI

Receptinis vaistinis preparatas.



























III PRIEDAS

ŽENKLINIMAS IR PAKUOTĖS LAPELIS

























A. ŽENKLINIMAS


INFORMACIJA ANT IŠORINĖS PAKUOTĖS

KARTONO DĖŽUTĖ - visas / sutrumpintas harmonizuotas ženklinimo tekstas


1.	VAISTINIO PREPARATO PAVADINIMAS

Metoprolol Orion 23,75 mg pailginto atpalaidavimo tabletės
Metoprolol Orion 47,5 mg pailginto atpalaidavimo tabletės
Metoprolol Orion 95 mg pailginto atpalaidavimo tabletės
Metoprolol Orion 190 mg pailginto atpalaidavimo tabletės

metoprololi succinas


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

1 pailginto atpalaidavimo tabletėje yra 23,75 mg metoprololio sukcinato, atitinkančio 25 mg metoprololio tartrato.
1 pailginto atpalaidavimo tabletėje yra 47,5 mg metoprololio sukcinato, atitinkančio 50 mg metoprololio tartrato.
1 pailginto atpalaidavimo tabletėje yra 95 mg metoprololio sukcinato, atitinkančio 100 mg metoprololio tartrato.
1 pailginto atpalaidavimo tabletėje yra 190 mg metoprololio sukcinato, atitinkančio 200 mg metoprololio tartrato.


3.	PAGALBINIŲ MEDŽIAGŲ SĄRAŠAS

Sudėtyje yra laktozės monohidrato.


4.	FARMACINĖ FORMA IR KIEKIS PAKUOTĖJE

Pailginto atpalaidavimo tabletė

10 pailginto atpalaidavimo tablečių
20 pailginto atpalaidavimo tablečių
30 pailginto atpalaidavimo tablečių
50 pailginto atpalaidavimo tablečių
60 pailginto atpalaidavimo tablečių
100 pailginto atpalaidavimo tablečių


5.	VARTOJIMO METODAS IR BŪDAS (-AI)

Vartoti per burną.

Prieš vartojimą perskaitykite pakuotės lapelį.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEIGU REIKIA)


8.	TINKAMUMO LAIKAS

EXP {mm/MMMM}


9.	SPECIALIOS LAIKYMO SĄLYGOS


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEIGU REIKIA)


11.	 REGISTRUOTOJO PAVADINIMAS IR ADRESAS

Orion Corporation
Orionintie 1
FI-02200 Espoo
Suomija


12.	REGISTRACIJOS PAŽYMĖJIMO NUMERIS (-IAI) 

<23,75 mg>
LT/1/26/6102/001 – N10
LT/1/26/6102/002 – N20
LT/1/26/6102/003 – N30
LT/1/26/6102/004 – N50
LT/1/26/6102/005 – N60
LT/1/26/6102/006 – N100
<47,5 mg>
LT/1/26/6103/001 – N10
LT/1/26/6103/002 – N20
LT/1/26/6103/003 – N30
LT/1/26/6103/004 – N50
LT/1/26/6103/005 – N60
LT/1/26/6103/006 – N100
<95 mg>
LT/1/26/6104/001 – N10
LT/1/26/6104/002 – N20
LT/1/26/6104/003 – N30
LT/1/26/6104/004 – N50
LT/1/26/6104/005 – N60
LT/1/26/6104/006 – N100
<190 mg>
LT/1/26/6105/001 – N10
LT/1/26/6105/002 – N20
LT/1/26/6105/003 – N30
LT/1/26/6105/004 – N50
LT/1/26/6105/005 – N60
LT/1/26/6105/006 – N100


13.	SERIJOS NUMERIS 

Lot {numeris}


14.	PARDAVIMO (IŠDAVIMO) TVARKA

Receptinis vaistas.


15.	VARTOJIMO INSTRUKCIJA


16.	INFORMACIJA BRAILIO RAŠTU

Metoprolol Orion 23,75 mg
Metoprolol Orion 47,5 mg
Metoprolol Orion 95 mg
Metoprolol Orion 190 mg


17.	UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC {numeris}
SN {numeris}
NN {numeris}



MINIMALI INFORMACIJA ANT LIZDINIŲ PLOKŠTELIŲ ARBA DVISLUOKSNIŲ JUOSTELIŲ

LIZDINĖ PLOKŠTELĖ - visas / sutrumpintas harmonizuotas ženklinimo tekstas


1.	VAISTINIO PREPARATO PAVADINIMAS

Metoprolol Orion 23,75 mg pailginto atpalaidavimo tabletės
Metoprolol Orion 47,5 mg pailginto atpalaidavimo tabletės
Metoprolol Orion 95 mg pailginto atpalaidavimo tabletės
Metoprolol Orion 190 mg pailginto atpalaidavimo tabletės

metoprololi succinas


2.	REGISTRUOTOJO PAVADINIMAS

Orion Corporation


3.	TINKAMUMO LAIKAS

EXP {mm/MMMM}


4.	SERIJOS NUMERIS

Lot {numeris}


5.	KITA



























B. PAKUOTĖS LAPELIS

Pakuotės lapelis: informacija pacientui

Metoprolol Orion 23,75 mg pailginto atpalaidavimo tabletės
Metoprolol Orion 47,5 mg pailginto atpalaidavimo tabletės
Metoprolol Orion 95 mg pailginto atpalaidavimo tabletės
Metoprolol Orion 190 mg pailginto atpalaidavimo tabletės
metoprololio sukcinatas (metoprololi succinas)

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti. 
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Metoprolol Orion ir kam jis vartojamas
2.	Kas žinotina prieš vartojant Metoprolol Orion
3.	Kaip vartoti Metoprolol Orion
4.	Galimas šalutinis poveikis 
5.	Kaip laikyti Metoprolol Orion
6.	Pakuotės turinys ir kita informacija


1.	Kas yra Metoprolol Orion ir kam jis vartojamas

Metoprololis priklauso vaistų vadinamų beta adrenoreceptorių blokatoriais grupei. Jis mažina kraujospūdį, neleidžia širdies susitraukimų dažniui pernelyg padidėti, padeda išvengti ir gydyti širdies ritmo sutrikimus bei gerina širdies nepakankamumo prognozę.

Metoprolol Orion pailginto atpalaidavimo tabletės vartojamos suaugusiesiems:
· gydyti aukštą kraujospūdį;
· užkirsti kelią krūtinės skausmui (krūtinės anginai) pacientams, sergantiems vainikinių arterijų liga;
· gydymui po širdies priepuolio;
· širdies nepakankamumui gydyti kartu su kitais vaistais vartojamais širdies nepakankamumo gydymui;
· širdies ritmo sutrikimų profilaktikai ir gydymui;
· migrenos profilaktikai.

Metoprolol Orion pailginto atpalaidavimo tabletės vartojamos padidėjusiam kraujospūdžiui gydyti 6–18 metų vaikams ir paaugliams.

Pailginto atpalaidavimo tabletės farmacinė forma reguliuoja vaisto išskyrimą organizme ir užtikrina tolygų vaisto poveikį 24 valandas.

2.	Kas žinotina prieš vartojant Metoprolol Orion

Metoprolol Orion vartoti draudžiama:
-	jeigu yra alergija veikliajai medžiagai arba bet kuriai pagalbinei šio vaisto medžiagai (jos išvardytos 6 skyriuje);
· jeigu Jums yra antrojo ar trečiojo laipsnio atrioventrikulinė blokada (širdies laidumo sutrikimas);
· jeigu Jums yra negydytas širdies nepakankamumas;
· jeigu Jums yra bradikardija (Jūsų pulsas labai lėtas);
· jeigu Jums yra sinusinio mazgo silpnumo sindromas (širdies laidumo sutrikimas);
· jeigu Jums yra sunkus periferinių arterijų kraujotakos sutrikimas, pvz., baltųjų pirštų (Reino (Raynaud)) sindromas arba protarpinis šlubumas;
· jeigu Jums yra metabolinė acidozė (didelis rūgščių kiekis kraujyje dėl medžiagų apykaitos sutrikimo).

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Metoprolol Orion.

Prieš pradėdami vartoti Metoprolol Orion, pasakykite gydytojui apie visas savo sveikatos problemas, ypač jeigu sergate astma, cukriniu diabetu, širdies nepakankamumu, Jūsų žemas kraujospūdis, yra širdies ritmo sutrikimų, padidėjęs skydliaukės aktyvumas, feochromocitoma (antinksčių šerdinės dalies navikas), psoriazė, yra polinkis į sunkias alergines reakcijas arba sergate sunkiu kepenų nepakankamumu.

Pasakykite savo gydytojui, jeigu Jūsų širdies susitraukimų dažnis reikšmingai sulėtėja (bradikardija). Gydytojas gali sumažinti metoprololio dozę arba palaipsniui nutraukti gydymą metoprololiu.

Taip pat pasakykite savo gydytojui, jeigu esate linkęs į mažą cukraus kiekį kraujyje (Jums pasireiškia hipoglikemija).

Jeigu nešiojate kontaktinius lęšius, turėtumėte žinoti, kad Metoprolol Orion gali sumažinti ašarų išskyrimą ir sukelti akių sausumą.

Pasakykite savo gydytojui, kad vartojate Metoprolol Orion, prieš operaciją, kurios metu bus taikoma anestezija.

Kiti vaistai ir Metoprolol Orion
Jeigu vartojate ar neseniai vartojote kitų vaistų (įskaitant įsigytus be recepto) arba dėl to nesate tikri, apie tai pasakykite gydytojui arba vaistininkui. Kai kurie vaistai gali daryti poveikį Metoprolol Orion arba būti jo paveikti, pavyzdžiui:
· propafenonas, amjodaronas, chinidinas, verapamilis, diltiazemas, klonidinas, dizopiramidas ir hidralazinas, rusmenės glikozidai/digoksinas (vaistai nuo širdies ir kraujagyslių sistemos ligų);
· barbitūro rūgšties dariniai (vaistai nuo epilepsijos);
· uždegimą slopinantys vaistai (pvz., indometacinas ir celekoksibas);
· adrenalinas (vaistas, vartojamas ištikus ūminiam šokui ir pasireiškus sunkiai alerginei reakcijai);
· fenilpropanolaminas (vaistas, vartojamas nosies gleivinės paburkimui mažinti);
· difenhidraminas (vaistas nuo alergijos);
· terbinafinas (vaistas nuo grybelių sukeltos infekcijos);
· rifampicinas (vaistas nuo tuberkuliozės);
· kiti beta adrenoreceptorių blokatoriai (pvz., akių lašai);
· monoaminooksidazės (MAO) inhibitoriai (vaistai nuo depresijos ir Parkinsono ligos, pavyzdžiui moklobemidas ir selegilinas);
· įkvepiamieji anestetikai (vaistai nejautrai sukelti);
· tabletės nuo cukrinio diabeto (geriamieji antidiabetiniai vaistai). Metoprolol Orion vartojant kartu su tam tikrais vaistais nuo cukrinio diabeto, vadinamais sulfonilkarbamido dariniais (pvz., gliquidonu, gliklazidu, glibenklamidu, glipizidu, glimepiridu ar tolbutamidu), gali padidėti sunkios hipoglikemijos (per mažo cukraus kiekio kraujyje) rizika;
· cimetidinas (vaistas nuo rėmens ir rūgšties regurgitacijos);
· vaistai nuo depresijos (paroksetinas, fluoksetinas ir sertralinas).

Metoprolol Orion vartojimas su maistu ir gėrimais
Metoprolol Orion galima vartoti su maistu arba nevalgius.
Kartu vartojamas alkoholis gali padidinti metoprololio koncentraciją kraujyje ir stiprinti vaisto poveikį.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku.
Jeigu Metoprolol Orion vartoti būtina, jį galima vartoti tik atidžiai apsvarsčius kartu su gydytoju, nes metoprololis gali padidinti riziką nėštumo ir žindymo laikotarpiu.

Nėštumas
Beta adrenoreceptorių blokatoriai (įskaitant metoprololį) gali pakenkti vaisiui ir sukelti priešlaikinį gimdymą. Metoprololio vartojimas gali sukelti nepageidaujamo poveikio reiškinių, pvz., mažinti vaisiaus ir naujagimio širdies susitraukimų dažnį. Jeigu vartodama Metoprolol Orion pastojote, kuo greičiau kreipkitės į gydytoją.

Žindymo laikotarpis
Nedidelis metoprololio kiekis išsiskiria į gydytų moterų pieną. Jeigu vartojate įprastas gydomąsias dozes, mažai tikėtina, kad tai turės poveikį kūdikiui.

Vairavimas ir mechanizmų valdymas
Dėl kraujospūdžio sumažėjimo gydymo pradžioje ir didinant dozę gali pasireikšti svaigulys ar galvos svaigimas, tačiau tęsiant gydymą šie simptomai paprastai išnyksta. Jeigu pasireiškia šie simptomai, turėtumėte nevairuoti ir nedirbti su mechanizmais.

Metoprolol Orion sudėtyje yra laktozės
Šio vaisto sudėtyje yra 12,1 mg (23,75 mg tabletėje), 24,3 mg (47,5 mg tabletėje), 48,5 mg (95 mg tabletėje) arba 97,1 mg (190 mg tabletėje) laktozės (monohidrato pavidalu). Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.


3.	Kaip vartoti Metoprolol Orion

Visada vartokite šį vaistą tiksliai, kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Pailginto atpalaidavimo tabletė geriama vieną kartą per parą, nebent gydytojas nurodė kitaip. 
Pailginto atpalaidavimo tabletę galima vartoti su maistu arba nevalgius.
Metoprolol Orion pailginto atpalaidavimo tabletę reikia nuryti visą arba padalytą, tačiau negalima jos kramtyti ar traiškyti. Tabletę reikia vartoti užgeriant bent puse stiklinės skysčio.
23,75 mg tabletę galima padalyti į lygias dozes. 47,5 mg, 95 mg ir 190 mg tablečių vagelė skirta tik tam, kad padėtų tabletę perlaužti, jeigu sunku ją nuryti visą.

Dozavimas

Suaugusiesiems
Jums reikalinga dozė priklauso nuo Jūsų sveikatos būklės ir nuo to, ar kartu vartojate kitų vaistų.

Įprasta dozė:
· esant padidėjusiam kraujospūdžiui: 47,5–190 mg vieną kartą per parą;
· sergant krūtinės angina ir širdies ritmo sutrikimais (aritmija): 95–190 mg vieną kartą per parą;
· esant stabiliam širdies nepakankamumui, vartojant kartu su kitais vaistais, pradinė dozė yra 11,88–23,75 mg vieną kartą per parą. Prireikus, dozę galima palaipsniui didinti iki didžiausios 190 mg dozės vieną kartą per parą.
· profilaktiniam gydymui po širdies priepuolio: 190 mg vieną kartą per parą;
· esant širdies plakimams (palpitacijoms): 95–190 mg vieną kartą per parą;
· profilaktiniam migrenos gydymui: 95–190 mg vieną kartą per parą.

Vartojimas vaikams ir paaugliams (nuo 6 iki 18 metų)
Gydytojas apskaičiuos tinkamą Jūsų vaikui dozę. Dozė priklauso nuo Jūsų vaiko svorio. Metoprolol Orion nerekomenduojama vartoti jaunesniems kaip 6 metų vaikams.

Įprasta dozė:
Aukštam kraujospūdžiui gydyti
· rekomenduojama pradinė dozė yra 0,48 mg/kg vieną kartą per parą (pusė 23,75 mg tabletės vaikui, sveriančiam 25 kg);
· prireikus, dozę galima padidinti iki 1,9 mg/kg vieną kartą per parą (viena 47,5 mg tabletė vaikui, sveriančiam 25 kg).

Jeigu pasireiškia Metoprolol Orion šalutinis poveikis, kreipkitės į gydytoją.

Ką daryti pavartojus per didelę Metoprolol Orion dozę
Jeigu išgėrėte daugiau vaistų nei Jums reikia arba, pvz., vaikas netyčia išgėrė vaistų, visada kreipkitės į gydytoją arba ligoninę.

Jeigu išgėrėte daugiau Metoprolol Orion nei paskirta, galite patirti šalutinį poveikį.

Perdozavus gali pasireikšti šie simptomai: lėtas, silpnas arba nereguliarus širdies plakimas, paviršutiniškas kvėpavimas, kulkšnių patinimas, širdies plakimai (palpitacijos), galvos svaigimas, silpnumas, krūtinės skausmas, šalta oda, sumišimas, nervingumas, širdies sustojimas, dusulys, sąmonės netekimas, pykinimas, vėmimas, pamėlynavusios lūpos ir oda. Dėl to labai svarbu nevartoti daugiau vaisto, negu reikia, ir vartoti tik gydytojo paskirtas dozes.

Kartu vartojant alkoholio, kitų kraujospūdį mažinančių vaistų, chinidino ir migdomųjų vaistų (barbitūratų), perdozavimo simptomai gali pablogėti.

Pirmieji perdozavimo požymiai atsiranda praėjus 20 minučių–2 valandoms po vaisto vartojimo.

Pamiršus pavartoti Metoprolol Orion
Negalima vartoti dvigubos dozės norint kompensuoti praleistą dozę. Pamiršus išgerti Metoprolol Orion, kitą dozę gerkite įprastu laiku.

Nustojus vartoti Metoprolol Orion
Nutraukdami gydymą, laikykitės gydytojo nurodymų. Gydymo negalima nutraukti staiga. Jeigu Metoprolol Orion vartojimą nutraukti būtina, dėl saugumo tai reikia daryti palaipsniui mažinant dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. Daugelis šalutinio poveikio reiškinių paprastai pagerėja tęsiant gydymą.

Jeigu gydymo Metoprolol Orion metu pasireiškia šie simptomai, nedelsdami kreipkitės į gydytoją arba vykite ligoninę: suretėjęs pulsas, alpimas, žemas kraujospūdis, padidėjęs patinimas arba dusulys.

Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):
· nuovargis.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· svaigulys;
· galvos skausmas;
· labai lėtas pulsas (bradikardija);
· galvos svaigimas (vertigo) keičiant kūno padėtį (pavieniais atvejais – alpimas); 
· šaltos rankos ir pėdos;
· pykinimas;
· pilvo skausmas;
· viduriavimas;
· vidurių užkietėjimas;
· dusulys fizinio krūvio metu;
· nereguliaraus arba stipraus širdies plakimo pojūtis (palpitacijos).

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· deginimo, dilgčiojimo ar tirpimo pojūtis;
· raumenų mėšlungis;
· laikinas širdies nepakankamumo simptomų pasunkėjimas (padidėjęs dusulys arba patinimas);
· labai sumažėjęs kraujospūdis (kardiogeninis šokas) širdies priepuolio metu arba iškart po jo;
· tam tikra širdies ritmo sutrikimo forma (I laipsnio AV blokada);
· patinimas;
· krūtinės skausmas;
· depresija;
· sutrikusi koncentracija;
· mieguistumas (somnolencija);
· nemiga;
· košmariški sapnai;
· bėrimas;
· dusulys;
· vėmimas;
· padidėjęs prakaitavimas;
· kūno masės padidėjimas.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· širdies sutrikimai;
· širdies ritmo sutrikimai (aritmijos);
· nervingumas;
· nerimas;
· plaukų slinkimas;
· regėjimo sutrikimai;
· sausos arba sudirgusios akys;
· sausa burna;
· nenormalūs kepenų funkcijos tyrimų rezultatai;
· sloga;
· akies junginės uždegimas (konjunktyvitas);
· impotencija ir kiti seksualiniai sutrikimai.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· audinių žūtis (gangrena) pacientams, kuriems prieš gydymą pasireiškė sunkūs kraujotakos sutrikimai rankose ir (arba) kojose;
· skonio sutrikimai;
· trombocitų kiekio sumažėjimas kraujyje (trombocitopenija);
· sąnarių skausmas;
· kepenų uždegimas;
· užmaršumas arba atminties sutrikimas;
· sumišimas;
· haliucinacijos;
· ūžesys ausyse;
· jautrumas šviesai;
· psoriazės paūmėjimas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Metoprolol Orion

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Metoprolol Orion sudėtis
· Veiklioji medžiaga yra metoprololio sukcinatas, kurio kiekvienoje pailginto atpalaidavimo tabletėje yra 23,75 mg, 47,5 mg, 95 mg arba 190 mg metoprololio sukcinato, atitinkančio 25 mg, 50 mg, 100 mg arba 200 mg metoprololio tartrato.
· Pagalbinės medžiagos tabletės šerdyje yra: mikrokristalinė celiuliozė, etilceliuliozė, dibutilo sebacatas, hipromeliozė, tributilo acetilcitratas, polivinilacetato 30 % dispersija, talkas, makrogolis, povidonas, mikrokristalinė silicifikuota celiuliozė, laktozė monohidratas (75 dalys) ir mikrokristalinė celiuliozė (25 dalys), koloidinis bevandenis silicio dioksidas, magnio stearatas. Tabletės plėvelėje: hipromeliozė, titano dioksidas (E171), makrogolis, talkas.

Metoprolol Orion išvaizda ir kiekis pakuotėje
Metoprolol Orion 23,75 mg pailginto atpalaidavimo tabletės
Baltos arba beveik baltos, ovalo formos, abipus išgaubtos, plėvele dengtos, maždaug 8,5 x 4,5 mm dydžio tabletės. Vienoje tabletės pusėje yra laužimo vagelė su įspaudu „C“ vienoje vagelės pusėje ir įspaudu „69“ kitoje vagelės pusėje, kitoje tabletės pusėje yra laužimo vagelė. Tabletę galima padalyti į lygias dozes.

Metoprolol Orion 47,5 mg pailginto atpalaidavimo tabletės
Baltos arba beveik baltos, ovalo formos, abipus išgaubtos, plėvele dengtos, maždaug 12,0 x 6,0 mm dydžio tabletės. Vienoje tabletės pusėje yra laužimo vagelė su įspaudu „C“ vienoje vagelės pusėje ir įspaudu „68“ kitoje vagelės pusėje, kitoje tabletės pusėje yra laužimo vagelė. Vagelė skirta tik tabletei perlaužti, kad būtų lengviau nuryti, bet ne jai padalyti į lygias dozes.

Metoprolol Orion 95 mg pailginto atpalaidavimo tabletės
Baltos arba beveik baltos, ovalo formos, abipus išgaubtos, plėvele dengtos, maždaug 14,0 x 8,0 mm dydžio tabletės. Vienoje tabletės pusėje yra laužimo vagelė su įspaudu „C“ vienoje vagelės pusėje ir įspaudu „67“ kitoje vagelės pusėje, kitoje tabletės pusėje yra laužimo vagelė. Vagelė skirta tik tabletei perlaužti, kad būtų lengviau nuryti, bet ne jai padalyti į lygias dozes.

Metoprolol Orion 190 mg pailginto atpalaidavimo tabletės
Baltos arba beveik baltos, ovalo formos, abipus išgaubtos, plėvele dengtos, maždaug 18,5 x 9,5 mm dydžio tabletės. Vienoje tabletės pusėje yra laužimo vagelė su įspaudu „C“ vienoje vagelės pusėje ir įspaudu „66“ kitoje vagelės pusėje, kitoje tabletės pusėje yra laužimo vagelė. Vagelė skirta tik tabletei perlaužti, kad būtų lengviau nuryti, bet ne jai padalyti į lygias dozes.

PVdC/PVC-aliuminio lizdinės plokštelės kartono dėžutėje.
Pakuotės dydžiai: 10, 20, 30, 50, 60 arba 100 pailginto atpalaidavimo tablečių.

Gali būti tiekiamos ne visų dydžių pakuotės.


Registruotojas
Orion Corporation
Orionintie 1
FI-02200 Espoo
Suomija

Gamintojas
Orion Corporation Orion Pharma
Orionintie 1
FI-02200 Espoo
Suomija

arba

Orion Corporation Orion Pharma
Joensuunkatu 7
FI-24100 Salo
Suomija

Jeigu apie šį vaistą norite sužinoti daugiau, kreipkitės į vietinį registruotojo atstovą:
UAB „ORION PHARMA“
Tel. +370 5 2769 499
El. paštas: info@orionpharma.lt

Šis vaistas Europos ekonominės erdvės valstybėse narėse registruotas tokiais pavadinimais:

	Suomija, Švedija, Danija
	Metoprolol Orion Pharma

	Lietuva
	Metoprolol Orion 23,75 mg, 47,5 mg, 95 mg, 190 mg pailginto atpalaidavimo tabletės

	Latvija
	Metoprolol Orion 23,75 mg, 47,5 mg, 95 mg, 190 mg ilgstošās darbības tabletes

	Estija
	Metoprolol Orion

	Vengrija
	Akardik 25 mg, 50 mg, 100 mg, 200 mg retard tabletta



Šis pakuotės lapelis paskutinį kartą peržiūrėtas 2026-07-24.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

